Brad en Angelina tref egskeidingsooreenkomsBrad Pitt en Angelina Jolie (Foto: Billboard) Die Amerikaanse rolprentsterre Angelina Jolie en Brad Pitt het Maandag in ŉ verklaring gesê hul skeisaak sal voortaan privaat hanteer word en dat albei ouers sal saamwerk om hul gesin te herenig. Jolie en Pitt het in dié verklaring, wat aan The Associated Press uitgereik is en die eerste gesamentlike kommentaar van die akteurs bevat sedert die aankondiging dat hulle gaan skei, gesê hulle sal die toekomstige besonderhede van die egskeiding privaat hou deur van ŉ private regter gebruik te maak. Jolie het in September verlede jaar aansoek gedoen om van haar man te skei nadat hulle in 2014 getroud is. Hoewel die media wyd bespiegel oor die rede vir dié verwikkeling by een van Hollywood se glansrykste paartjies, het beide partye tot dusver versuim om verdere detail bekend te maak. ŉ Prokureur van die familie het egter kort na dié aankondiging gesê die petisie tot ŉ egskeiding is “vir die gesondheid van die gesin”. “Beide partye het ŉ ooreenkoms geteken om die privaatheid van hul kinders en die gesin te beskerm deur alle hofstukke vertroulik te hou. Hulle is verbind daartoe om hereniging te bewerkstellig en hul kinders te beskerm,” het die verklaring gelui. Die polisie het einde verlede jaar aantygings dat Pitt se gedrag teenoor sy kinders “aan mishandeling grens” ondersoek, maar die ondersoek is later afgelas nadat daar geen bewyse gevind is nie. Hoewel Jolie vir alleen-ouerskap oor haar kinders gevra het, bevoordeel die Kalifornië-wet gesamentlike ouerskap. Beide partye verskyn volgende week weer in die hof.